[pic] | EUROOPAN YHTEISÖJEN KOMISSIO |

Bryssel 21.12.2007

SEK(2007) 1727

KOMISSION YKSIKÖIDEN VALMISTELUASIAKIRJA Oheisasiakirja Neuvoston asetus yleisen tullietuusjärjestelmän soveltamisesta vuosina 2009–2011 VAIKUTUSTEN ARVIOINNIN TIIVISTELMÄ {KOM(2007) 857 lopullinen}{SEK(2007) 1726}

TIIVISTELMÄ

Vaikutusten arviointi koskee yleisen tullietuusjärjestelmän soveltamisesta 27. kesäkuuta 2005 annetun neuvoston asetuksen (EY) N:o 980/2005 tarkistamista. Yleinen tullietuusjärjestelmä on yksi tärkeimmistä keinoista tukea kehitysmaita köyhyyden vähentämisessä auttamalla niitä hankkimaan tuloja kansainvälisen kaupan kautta.

Yleisen tullietuusjärjestelmän eli GSP-järjestelmän soveltamista koskeva neuvoston asetus (EY) N:o 980/2005 tuli voimaan 1. tammikuuta 2006 ja sen voimassaolo päättyy 31. joulukuuta 2008. Sen jälkeen on tulossa uusi GSP-asetus, jotta järjestelmän soveltaminen voi jatkua.

Laajan ja sisältöä koskevan keskustelun jälkeen komissio antoi 7. heinäkuuta 2004 neuvostolle, Euroopan Parlamentille ja Euroopan talous- ja sosiaalikomitealle tiedonannon ”Kehitysmaat, kansainvälinen kauppa ja kestävä kehitys: Yhteisön yleisen tullietuusjärjestelmän (GSP) merkitys vuodet 2006-2015 kattavana kymmenvuotiskautena”. Tiedonannossa vahvistettiin GSP-järjestelmän perustavoite ja uudet täytäntöönpanotoimet, joita on tarkoitus soveltaa vuosina 2006–2015. Tarkoituksena on GSP-järjestelmän jatkuvuuden ja vakauden lisääminen, mikä tekee siitä houkuttelevamman edunsaajamaille.

Tällä vaikutusten arvionnilla pyritään osoittamaan, että GSP-järjestelmän alkuperäinen päätavoite, joka on köyhyyden poistaminen ja kestävän kehityksen ja hyvän hallinnon edistäminen kehitysmaissa, on edelleen perusteltu ja että sitä sovelletaan laadittaessa vuosia 2009–2011 koskevaa luonnosta neuvoston uudeksi GSP-asetukseksi. Mukana on myös arviointi GSP-järjestelmän eri täytäntöönpanotoimista, jotka vahvistettiin kesäkuussa 2004 annetussa komission tiedonannossa ja sisällytettiin ensin GSP-asetukseen N:o 980/2005. Kyseisten toimien oli tarkoitus auttaa saavuttamaan GSP-järjestelmän tavoite, ja ne otettiin käyttöön 1. tammikuuta 2006. Niiden ensimmäisen soveltamisvuoden arviointi osoittaa, että eri toimet ovat alkaneet purra asetettuun tavoitteeseen pyrkimisessä, mutta lyhyt soveltamisaika ei vielä mahdollista lopullisten päätelmien tekemistä eikä järjestelmään voi sen perusteella tässä vaiheessa tehdä lisämuutoksia.

Koska GSP-järjestelmän yleistavoite on edelleen perusteltu ja koska tiedonannossa ilmaistut täytäntöönpanosäännökset vuosiksi 2006–2015 ovat edelleen sitovat, uusi GSP-asetus olisi siksi vain tällä hetkellä sovellettavan järjestelmän tekninen tarkistus ilman sen säännöksiin tehtäviä muutoksia.

Näin ollen vuoden 2009–2011 kattavan GSP-järjestelmän aineellinen sisältö pysyy muuttumattomana. Tehtävät muutokset johtuvat järjestelmän tavanomaisesta täytäntöönpanosta. Tällaisia muutoksia ovat muun muassa etuuksien asteittaisen vähentämisen uudelleentarkastelu ja järjestelmään ja sen alajärjestelyihin pääsyn edellytysten arviointi. Muutoksissa on ennen kaikkea kyse GSP-asetuksen sanamuodon säännöllisestä päivityksestä.

Tällainen lähestymistapa GSP-asetuksen tarkistukseen tekee järjestelmästä vakaamman ja ennustettavamman, kuten sen käyttäjät ovat toivoneet ja kuten komission tuoden 2004 tiedonannossa todettiin. Se helpottaa kaupan alan toimijoiden pääsyä järjestelmään, takaa kaupankäynnin olosuhteiden ennustettavuuden ja keventää järjestelmän hallinnointia. Tämä hyödyttää edunsaajamaita, kaupan alan toimijoita ja hallintoelimiä. Tavoitteena on saada edunsaajamaat mukaan maailman kauppajärjestelmään. Tätä varten ne tarvitsevat vakaan ja ennustettavan kaupankäynti- ja investointirakenteen.

Tämä vaikutusten arviointi on laadittu noudattaen suhteellisen analyysin periaatetta, joka on vahvistettu 15. kesäkuuta 2005 annetuissa vaikutusten arvioinnin suuntaviivoissa (jakso nro 5), joissa määrätään suhteellisen analyysin käyttämisestä silloin, kun EU:n lainsäädäntöä on tarkistettava. Tämän vaikutusten arvioinnin tärkein tavoite onkin osoittaa, kuten vaikutusten arvioinnin suuntaviivojen jaksossa nro 5 todetaan, että heinäkuussa 2004 annetussa tiedonannossa vahvistettu GSP-järjestelmän tavoite ja sen täytäntöönpanotoimet ovat edelleen perusteltuja.